Nemzeti Élelmiszerlánc-biztonsági Hivatal
[bookmark: _Toc0]Új interaktív táblázatok segítik az ASP miatti sertésszállítások tervezését
Az afrikai sertéspestis (ASP) miatt korlátozás alá vont területeket érintő házisertés-szállítások feltételeiről tájékoztatnak a Nemzeti Élelmiszerlánc-biztonsági Hivatal (Nébih) honlapján elérhető új interaktív táblázatok. A tematikus oldal a sertésszektor szereplőinek segít eligazodni a különböző szállítási feltételek között.A tájékoztató a Nébih és az Európai Bizottság aktuális adataira épül, így a gazdálkodók és az ágazat további szereplői könnyebben eligazodhatnak az egyes esetekre vonatkozó előírások között.A három különálló táblázat áttekinthető formában ismerteti a lehetséges szállítási módokat és azok feltételeit. Az érdeklődők külön információkat találhatnak a vágásról, a továbbtartásról, valamint a védő- és megfigyelési körzetet érintő szállításokról. Az interaktív felület a Nébih és az Európai Bizottság naprakész térképeinek adatait, továbbá a Nébih honlapján közzétett, megfelelő telepekre és az élő sertések fogadására kijelölt telepekre vonatkozó aktuális listákat használja. A tartalom egy Békés vármegyei hatósági állatorvos munkájának köszönhető.Fontos, hogy az interaktív táblázatokban szereplő információk kizárólag tájékoztató jellegűek. A szállítás megkezdése előtt kérjük egyeztessen állatorvosával, valamint szükség esetén az indító és a fogadó hely hatósági állatorvosával, aki az adott helyen érvényes állategészségügyi és járványvédelmi követelményekről naprakész tájékoztatást tud adni. A szállítás során minden esetben be kell tartani az aktuálisan hatályos állategészségügyi és járványvédelmi előírásokat.Az interaktív táblázat a Nébih honlapján, az alábbi linken érhető el: https://portal.nebih.gov.hu/asp-hazisertes-szallitas 

